02014R0795 — DA — 25.05.2021 — 002.001

Denne tekst tjener udelukkende som dokumentationsværktøj og har ingen retsvirkning. EU's institutioner påtager sig intet ansvar for dens indhold. De autentiske udgaver af de relevante retsakter, inklusive deres betragtninger, er offentliggjort i den Europæiske Unions Tidende og kan findes i EUR-Lex. Disse officielle tekster er tilgængelige direkte via linkene i dette dokument

►B DEN EUROPÆISKE CENTRALBANKS FORORDNING (EU) Nr. 795/2014 af 3. juli 2014 om overvågningskrav for systemisk vigtige betalingssystemer (ECB/2014/28) (EUT L 217 af 23.7.2014, s. 16)

Ændret ved:









▼B

DEN EUROPÆISKE CENTRALBANKS FORORDNING (EU) Nr. 795/2014

af 3. juli 2014

om overvågningskrav for systemisk vigtige betalingssystemer

(ECB/2014/28)







Artikel 1

Formål og anvendelsesområde

1. Denne forordning fastlægger overvågningskrav for systemisk vigtige betalingssystemer.

▼M2

2. Styrelsesrådet vedtager en begrundet afgørelse, der identificerer de betalingssystemer, som er omfattet af denne forordning, deres respektive operatører og kompetente myndigheder. En liste herover skal vedligeholdes på ECB's websted og opdateres efter hver ændring.

▼B

3. Et betalingssystem identificeres som et systemisk vigtigt betalingssystem, hvis: a) det er berettiget til at blive anmeldt som et system i henhold til direktiv 98/26/EF af en medlemsstat, der har euroen som valuta, eller hvis operatør er etableret i euroområdet, herunder ved oprettelse af en filial, som systemet opererer igennem, og b) mindst to af følgende opstår i løbet af et kalenderår: i) den samlede daglige gennemsnitsværdi af behandlede betalinger i euro overstiger 10 milliarder euro ▼M1 ii) de samlede behandlede betalinger i euro udgør mindst én af følgende: — 15 % af den samlede mængde af betalinger i euro i Unionen — 5 % af den samlede mængde af grænseoverskridende betalinger i euro i Unionen — markedsandel på 75 % af den samlede mængde af betalinger i euro i en medlemsstat, der har euroen som valuta ▼B iii) dets grænseoverskridende aktivitet (dvs. deltagere etableret i et andet land end operatøren af et systemisk vigtigt betalingssystem og/eller grænseoverskridende links med andre betalingssystemer) involverer fem eller flere lande og genererer mindst 33 % af den samlede mængde betalinger i euro, som behandles af det systemisk vigtige betalingssystem iv) det anvendes til afvikling af andre finansielle markedsinfrastrukturer.

▼M1

En identificerende undersøgelse foretages en gang årligt.

▼M2

3a. Uanset stk. 3 kan Styrelsesrådet efter grundig og begrundet vurdering også i henhold til stk. 2 beslutte, at et betalingssystem skal identificeres som et systemisk vigtigt betalingssystem i følgende tilfælde: a) Hvor en sådan beslutning er hensigtsmæssig under hensyntagen til betalingssystemets art, størrelse og kompleksitet, deltagernes art og betydning, betalingssystemets substituerbarhed og tilgængeligheden af alternativer hertil og forholdet til, den indbyrdes afhængighed af og andre interaktioner, som systemet har med det finansielle system som helhed b) Hvor et betalingssystem ikke opfylder kriterierne i stk. 3, udelukkende fordi kravene i stk. 3, litra b), finder anvendelse over en periode på mindre end et kalenderår, og det er sandsynligt, at betalingssystemet fortsat vil opfylde kriterierne, når det vurderes i forbindelse med den næste verificerende gennemgang.

▼M2

3a. En afgørelse vedtaget i henhold til stk. 2 forbliver i kraft, indtil den er blevet ophævet. En verificerende gennemgang af betalingssystemer, der er blevet identificeret som systemisk vigtige betalingssystemer, foretages en gang årligt for at verificere, at betalingssystemerne fortsat opfylder kriterierne for at identificeres som systemisk vigtige betalingssystemer. En afgørelse vedtaget i henhold til stk. 2 ophæves, såfremt: a) det i to på hinanden følgende verificerende gennemgange verificeres, at et systemisk vigtigt betalingssystem ikke har opfyldt kriterierne i stk. 3 og/eller stk. 3a eller b) det i en verificerende gennemgang verificeres, at et systemisk vigtigt betalingssystem ikke har opfyldt kriterierne i stk. 3 og/eller stk. 3a, og operatøren af det systemisk vigtige betalingssystem til Styrelsesrådets tilfredshed godtgør, at det systemisk vigtige betalingssystem sandsynligvis ikke vil opfylde disse kriterier forud for den næste verificerende gennemgang.

▼M2

3b. Betalingssystemoperatøren har ret til at anmode Styrelsesrådet om en revision af afgørelsen, hvori det pågældende betalingssystem klassificeres som et systemisk vigtigt betalingssystem, senest 30 dage efter modtagelsen af den pågældende afgørelse. Anmodningen skal indeholde alle oplysninger til støtte herfor og indgives skriftligt til Styrelsesrådet. En begrundet afgørelse truffet af Styrelsesrådet som svar på en sådan anmodning meddeles skriftligt til betalingssystemoperatøren. Den skriftlige meddelelse skal oplyse den pågældende operatør om sin ret til domstolsprøvelse i overensstemmelse med traktaten. Hvis Styrelsesrådet ikke har truffet afgørelse inden to måneder efter anmodningen, anses revisionen for afvist.

▼M1

4. Operatører af systemisk vigtige betalingssystemer samarbejder kontinuerligt med den kompetente myndighed og sikrer, at de systemisk vigtige betalingssystemer, som de driver, opfylder kravene fastsat i artikel 3 til 21, herunder for så vidt angår deres samlede regler, procedurer og rammers effektivitet. Operatører af systemisk vigtige betalingssystemer samarbejder derudover med den kompetente myndighed for at facilitere det bredere mål om at fremme betalingssystemernes smidige funktion på systemisk niveau.

▼B

Artikel 2

Definitioner

I denne forordning forstås ved:

1) »betalingssystem« : en formel ordning mellem tre eller flere deltagere uden medregning af eventuelle afviklingsbanker, centrale modparter, clearingcentraler eller indirekte deltagere, med fælles regler og standardiserede ordninger for udførelsen af overførselsordrer mellem deltagerne

2) »overførselsordre« : har samme betydning som defineret i artikel 2, litra i), første led, i direktiv 98/26/EF

3) »systemisk risiko« : risikoen for at en deltager eller operatøren af et systemisk vigtigt betalingssystem, der ikke opfylder deres respektive forpligtelser i et systemisk vigtigt betalingssystem, vil medføre, at andre deltagere og/eller operatøren af et systemisk vigtigt betalingssystem ikke kan opfylde deres forpligtelser, når de forfalder med potentielle afsmittende effekter, der kan true stabiliteten af eller tilliden til det finansielle system

4) »operatør af et systemisk vigtigt betalingssystem« : den retlige enhed, der er retligt ansvarlig for driften af et systemisk vigtigt betalingssystem

▼M2

5) »kompetent myndighed« : a) Den nationale centralbank i Eurosystemet, der har det primære overvågningsansvar, og som er identificeret som sådan i henhold til artikel 1, stk. 2 eller b) i relation til et betalingssystem, som er et systemisk vigtigt betalingssystem, der opfylder kriterierne i artikel 1, stk. 3, nr. iii), forstås ved »kompetent myndighed« enten: i) ECB eller ii) hvis en national centralbank i Eurosystemet blev pålagt det primære ansvar for overvågning i en periode på fem år eller derover umiddelbart før den i artikel 1, stk. 2, omhandlede afgørelse blev truffet, både ECB og den pågældende nationale centralbank

▼B

6) »systemisk vigtige betalingssystemer i Eurosystemet« : systemisk vigtige betalingssystemer, der ejes og drives af en centralbank i Eurosystemet

7) »retlig risiko« : den risiko, der er opstået ved anvendelsen af lov eller forordning, som normalt medfører et tab

8) »kreditrisiko« : risikoen for at en modpart, uanset om denne er en deltager eller en anden enhed, ikke kan opfylde sine finansielle forpligtelser fuldt ud, når de forfalder eller på et hvilket som helst andet tidspunkt i fremtiden

9) »likviditetsrisiko« : risikoen for at en modpart, uanset om denne er en deltager eller en anden enhed, ikke har tilstrækkelige midler til at opfylde sine finansielle forpligtelser, når de forfalder, selv om denne måtte have tilstrækkelige midler til at kunne opfylde dem i fremtiden

10) »operationel risiko« : risikoen for at mangler i informationssystemer eller interne forretningsgange, menneskelige fejl, ledelsesfejl eller forstyrrelser, der er forårsaget af eksterne begivenheder eller tjenester, der er blevet outsourcet, vil resultere i en begrænsning, forringelse eller sammenbrud af de tjenester, som det systemisk vigtige betalingssystem leverer

11) »depotrisiko« : risikoen for at lide et tab på aktiver, der opbevares i depot i tilfælde af depotforvalterens eller underdepotforvalterens insolvens, uagtsomhed, svig, dårlige forvaltning eller mangelfulde registrering

12) »investeringsrisiko« : risikoen for tab, som en operatør af et systemisk vigtigt betalingssystem eller en deltager står over for, når operatøren investerer sine egne eller sine deltageres ressourcer, f.eks. sikkerhedsstillelse

13) »markedsrisiko« : risikoen for tab, både ved balanceførte og ikke-balanceførte positioner, der måtte opstå som følge af bevægelser i markedspriserne

▼M1

14) »udskudt nettoafviklingssystem« (deferred net settlement system, DNS) : et system, i forhold til hvilket der afvikles betalinger i centralbankpenge på nettobasis ved udgangen af en foruddefineret afviklingscyklus, f.eks. ved udgangen af eller i løbet af en forretningsdag

▼B

15) »grænseoverskridende sikkerhedsstillelse« : sikkerhedsstillelse, hvor mindst ét af de følgende elementer er fremmed set ud fra det lands perspektiv, hvori aktiverne er godkendt som sikkerhedsstillelse: a) denomineringsvalutaen, b) landet, hvori aktiverne befinder sig, eller c) landet, hvori udstederen er etableret

16) »grænseoverskridende betaling« : en betaling mellem deltagere, der er etableret i forskellige lande

17) »finansielle markedsinfrastrukturer (FMI)« : et multilateralt system, som de deltagende institutioner, herunder systemoperatøren, anvender til clearing, afvikling eller registrering af betalinger, værdipapirer, derivater eller andre finansielle transaktioner

▼M1

18) »direkte deltager« : en juridisk enhed, som har et kontraktmæssigt forhold til en operatør af et systemisk vigtigt betalingssystem, er bundet af det relevante systemisk vigtige betalingssystems regler, må sende overførselsordrer til systemet og er i stand til at modtage overførselsordrer fra det

▼M1

18a) »indirekte deltager« : en juridisk enhed, som ikke har direkte adgang til et systemisk vigtigt betalingssystems tjenester og typisk ikke er direkte bundet af det relevante systemisk vigtige betalingssystems regler, og hvis overførselsordrer cleares, afvikles og registreres af det systemisk vigtige betalingssystem gennem en direkte deltager. En indirekte deltager har et kontraktmæssigt forhold til en direkte deltager. De pågældende juridiske enheder er begrænset til: i) kreditinstiutter som defineret i artikel 4, stk. 1, nr. 1, i Europa-Parlamentets og Rådets forordning (EU) nr. 575/2013 ( 1 ) ii) investeringsselskaber som defineret i artikel 4, stk. 1, nr. 1, i Europa-Parlamentets og Rådets direktiv 2004/39/EF ( 2 ) iii) enhver virksomhed, hvis hovedkontor er uden for EU og hvis funktioner svarer til et kreditinstitut eller et investeringsselskabs, som defineret i nr. i) og ii) iv) offentlige myndigheder og offentligt garanterede virksomheder, og centrale modparter, afviklingsagenter, clearinginstitutter og systemoperatører som defineret i artikel 2, litra c), d), e) og p) i direktiv 98/26/EF v) betalingsinstitutter og e-pengeinstitutter som defineret i artikel 4, nr. 4, i Europa-Parlamentets og Rådets direktiv (EU) 2015/2366 ( 3 ) og artikel 2, nr. 1, i Europa-Parlamentets og Rådets direktiv 2009/110/EF ( 4 )

▼B

19) »rådet« : en operatør af et systemisk vigtigt betalingssystems administrative råd eller tilsynsråd, eller begge, i overensstemmelse med national lovgivning

20) »ledelsen« : ledende bestyrelsesmedlemmer, dvs. de medlemmer i en enstrenget ledelsesstruktur, som deltager i den daglige ledelse af operatøren af det systemisk vigtige betalingssystem, og medlemmerne af et systemisk vigtigt betalingssystems direktion i en tostrenget ledelsesstruktur

21) »relevante interessenter« : deltagere, finansielle markedsinfrastrukturer, der har en indvirkning på risikoen for et systemisk vigtigt betalingssystem, og alt efter omstændighederne andre berørte markedsaktører

22) »krediteksponering« : et beløb eller en værdi, hvor der er en risiko for, at en deltager ikke afvikler den fulde værdi, hverken når den forfalder eller på et senere tidspunkt

23) »sikkerhedsstillelse« : et aktiv eller en forpligtelse fra en tredjepart, der anvendes af en sikkerhedsstiller for at sikre en forpligtelse over for en sikkerhedstager. Sikkerhedsstillelse omfatter både indenlandsk og grænseoverskridende sikkerhedsstillelse

24) »tilvejebringer af likviditet« : en tilvejebringer af kontanter i henhold til artikel 5, stk. 3, artikel 6, stk. 5, og artikel 8, stk. 1, 9 og 11, eller aktiver i henhold til artikel 8, stk. 4, herunder en deltager i et systemisk vigtigt betalingssystem eller en ekstern part

25) »ekstreme, men plausible markedsvilkår« : en omfattende række af historiske og hypotetiske betingelser, herunder de perioder, hvor de markeder, som de systemisk vigtige betalingssystemer leverer serviceydelser til, oplevede de største udsving

26) »planlagt afviklingsdato« : datoen, som afsenderen af overførselsordren har angivet som afviklingsdatoen i det systemisk vigtige betalingssystem

27) »generel forretningsmæssig risiko« : enhver potentiel forringelse af det systemisk vigtige betalingssystems finansielle stilling som virksomhed som følge af et fald i dens indtægter eller en stigning i udgifter, således at udgifterne overstiger indtægterne og medfører et tab, der skal modsvares af kapital

28) »genopretningsplan« : en plan udviklet af en operatør af et systemisk vigtigt betalingssystem for at genetablere det systemisk vigtige betalingssystems smidige funktion

29) »plan for velordnet afvikling« : en plan udarbejdet af operatøren af et systemisk vigtigt betalingssystem for den velordnede afvikling af et systemisk vigtigt betalingssystem

30) »væsentlig« : angiver, at en risiko, en afhængighed og/eller en ændring kunne påvirke en enheds evne til at udføre og levere tjenesteydelser som forventet

31) »relevante myndigheder« : myndigheder, der har en legitim interesse i at få adgang til oplysninger fra et systemisk vigtigt betalingssystem for at opfylde deres lovgivningsmæssige forpligtelser, f.eks. afviklingsmyndigheder og myndigheder, der fører tilsyn med større deltagere

32) »hovedrisiko« : risikoen for at en modpart mister den fulde værdi af en transaktion, det vil sige enten risikoen for, at sælgeren af et finansielt aktiv uigenkaldeligt leverer aktivet, men ikke modtager betaling, eller risikoen for, at køberen af et finansielt aktiv uigenkaldeligt betaler for, men ikke modtager aktivet

33) »depotbank« : en bank, der holder og sikrer tredjeparters finansielle aktiver

34) »afviklingsbank« : en bank, der er indehaver af konti med hensyn til betalinger, hvor forpligtelser, der opstår i forbindelse med et betalingssystem, opfyldes

35) »nostroagent« : en bank, der benyttes af deltagerne i et systemisk vigtigt betalingssystem, til afvikling

36) »ensidig betaling« : en betaling, der kun involverer én overførsel af midler i én valuta

37) »tosidig betaling« : en betaling, der involverer to overførsler af midler i forskellige valutaer i et afviklingssystem, der bygger på princippet om levering mod værdi

38) »wrong way-risiko« : den risiko, der opstår i forbindelse med den eksponering, som en deltager eller udsteder er genstand for, når sikkerheden, der er stillet af den pågældende deltager eller udstedt af den pågældende udsteder, er nært forbundet med dennes egen kreditrisiko

39) »forretningsdag« : har den samme betydning som defineret i artikel 2, litra n), i direktiv 98/26/EF.

▼M1

40) »uafhængigt rådsmedlem« : et medlem af rådet, som ikke indgår i ledelsen, og som ikke har nogen erhvervsmæssige, familiemæssige eller andre bånd, der skaber en interessekonflikt i forhold til det systemisk vigtige betalingssystem, operatøren af det systemisk vigtige betalingssystem eller disses kontrollerende kapitalejere, ledelse eller deltagere, og som ikke har haft et sådant bånd inden for to år forud for medlemskabet af rådet

41) »tilknyttet selskab« : et selskab, der kontrollerer, eller som er kontrolleret af, eller som er under kontrol sammen med deltageren. Kontrol over et selskab defineres som a) ejerskab, kontrollerende indflydelse eller beholdning på 20 % eller mere i en klasse af stemmeberettigede aktier i selskabet, eller b) konsolidering af selskabet i forbindelse med regnskabsaflæggelse

42) »nødsituation« : en begivenhed, hændelse eller omstændighed, der kan medføre et tab for eller en forstyrrelse af et systemisk vigtigt betalingssystems drift, tjenester eller funktioner, herunder gribe ind i eller forhindre endelig afvikling

43) »finansielle forpligtelser« : juridiske forpligtelser, i det systemisk vigtige betalingssystem, som opstår mellem deltagerne, eller mellem deltagerne og operatøren af det systemisk vigtige betalingssystem, som følge af overførselsordrer afgivet i det systemisk vigtige betalingssystem

44) »korrigerende foranstaltninger« : en specifik foranstaltning eller handling, uanset dens form, varighed eller vægt, som en kompetent myndighed pålægger en operatør af et systemisk vigtigt betalingssystem med det formål at afhjælpe eller undgå gentagelse af en manglende overholdelse af kravene i artikel 3 til 21.

▼M2

Artikel 2a

Skriftlig meddelelse om indledning af processen med henblik på at identificere et betalingssystem som systemisk vigtigt betalingssystem

ECB underretter betalingssystemoperatøren om, at ECB har til hensigt at indlede en proces i henhold til artikel 1 med henblik på at identificere det pågældende betalingssystem som et systemisk vigtigt betalingssystem. Den skriftlige meddelelse skal indeholde alle de væsentlige faktiske forhold og retlige begrundelser vedrørende en eventuel identifikation af det pågældende betalingssystem som et systemisk vigtigt betalingssystem.

Artikel 2b

Ret til aktindsigt under processen med henblik på at identificere et betalingssystem som systemisk vigtigt betalingssystem

Efter modtagelsen af den skriftlige meddelelse, der er omhandlet i artikel 2a, har betalingssystemoperatøren ret til aktindsigt i ECB's sagsakter, dokumenter eller andet materiale, der udgør grundlaget for identifikationen af det pågældende betalingssystem som et systemisk vigtigt betalingssystem. Denne ret omfatter ikke oplysninger, der anses som fortrolige i forhold til ECB, en national centralbank eller andre tredjeparter, herunder andre EU-institutioner eller -organer.

Artikel 2c

Ret til at blive hørt under processen med henblik på at identificere et betalingssystem som systemisk vigtigt betalingssystem

1. I den skriftlige meddelelse, som ECB sender i overensstemmelse med artikel 2a, fastsættes en tidsfrist for betalingssystemoperatøren, inden for hvilken betalingssystemoperatøren skriftligt kan fremsætte eventuelle indsigelser, synspunkter og bemærkninger vedrørende de faktiske forhold og retlige begrundelser, der fremgår af den skriftlige meddelelse. Denne tidsfrist skal være mindst 30 arbejdsdage regnet fra betalingssystemoperatørens modtagelse af den skriftlige meddelelse.

2. ECB kan efter anmodning give betalingssystemoperatøren mulighed for at fremkomme med sine synspunkter på et mundtligt møde. Der udarbejdes et skriftligt referat af mødet, som underskrives af alle parter. En kopi af referatet udleveres til alle parter.

3. Uanset stk. 2 kan ECB udstede en afgørelse, der identificerer et betalingssystem som et systemisk vigtigt betalingssystem, uden at give betalingssystemoperatøren mulighed for at fremkomme med sine synspunkter, indsigelser eller bemærkninger til de faktiske forhold og retlige begrundelser, fremgår af den skriftlige meddelelse fra ECB, forudsat at dette anses for nødvendigt for at forhindre væsentlig skade på det finansielle system.

Artikel 2d

Begrundelse for afgørelsen om at identificere et betalingssystem som et systemisk vigtigt betalingssystem

1. ECB's afgørelse, som identificerer et betalingssystem som et systemisk vigtigt betalingssystem, ledsages af en begrundelse for den pågældende afgørelse. Begrundelsen skal indeholde de væsentlige faktiske forhold og retlige begrundelser, som danner grundlag for ECB's afgørelse.

2. Med forbehold af artikel 2c, stk. 3, baserer ECB den afgørelse, der er omhandlet i nærværende artikels stk. 1, udelukkende på faktiske forhold og retlige begrundelser, som betalingssystemoperatøren har haft mulighed for at udtale sig om.

▼B

Artikel 3

Retlig soliditet

1. En operatør af et systemisk vigtigt betalingssystem vurderer, hvorvidt gældende ret i alle relevante retssystemer giver en høj grad af sikkerhed for og støtter de enkelte væsentlige aspekter af aktiviteterne i dens systemisk vigtige betalingssystem.

2. En operatør af et systemisk vigtigt betalingssystem fastsætter regler og procedurer for systemisk vigtige betalingssystemer og indgår kontrakter, som er klare og i overensstemmelse med gældende ret i alle relevante retssystemer.

3. En operatør af et systemisk vigtigt betalingssystem skal kunne præcisere de love, regler, procedurer og aftaler, der gælder for driften af et systemisk vigtigt betalingssystem, til den kompetente myndighed, deltagerne og, hvor det er relevant, deltagernes kunder på en klar og forståelig måde.

4. En operatør af et systemisk vigtigt betalingssystem træffer foranstaltninger for at sikre, at dens regler, procedurer og aftaler kan håndhæves i alle relevante retssystemer, og at de handlinger, den foretager efter sådanne regler, procedurer og aftaler ikke er ugyldige, kan tilbageføres eller have opsættende virkning.

5. En operatør af et systemisk vigtigt betalingssystem, der driver forretning i mere end ét retssystem, skal identificere og begrænse de risici, der måtte opstå i forbindelse med ethvert potentielt lovvalg.

6. En operatør af et systemisk vigtigt betalingssystem skal i videst muligt omfang sikre, at dennes systemisk vigtige betalingssystem anmeldes i henhold til direktiv 98/26/EF.

Artikel 4

Ledelse

1. En operatør af et systemisk vigtigt betalingssystem skal have dokumenterede målsætninger, som prioriterer de systemisk vigtige betalingssystemers sikkerhed og effektivitet højt. Målsætningerne skal udtrykkeligt støtte finansiel stabilitet og andre relevante hensyn til offentlighedens interesse, navnlig åbne og effektive finansielle markeder.

▼M1

2. En operatør af et systemisk vigtigt betalingssystem skal have effektive og dokumenterede ledelsesordninger, der indeholder en klar og direkte ansvarsfordeling. Disse ordninger gøres tilgængelige for den kompetente myndighed samt ejere og deltagere. Operatøren af det systemisk vigtige betalingssystem gør forkortede versioner heraf tilgængelige for offentligheden.

▼B

3. Rådets rolle og ansvarsområder skal defineres klart. Rådets rolle og ansvar skal omfatte følgende elementer: a) oprettelse af klare strategiske mål for de systemisk vigtige betalingssystemer b) oprettelse af dokumenterede procedurer for funktionen af de systemisk vigtige betalingssystemer, herunder procedurer til identifikation, håndtering og styring af interessekonflikter mellem dets medlemmer c) sikring af effektiv udvælgelse, overvågning og, hvor det er hensigtsmæssigt, afsættelse af medlemmer af ledelsen, med undtagelse af systemisk vigtige betalingssystemer i Eurosystemet d) oprettelse af hensigtsmæssige kompensationspolitikker, der er i overensstemmelse med bedste praksis og er baseret på langsigtede resultater, med undtagelse af systemisk vigtige betalingssystemer i Eurosystemet.

4. Rådet reviderer både sin samlede præstation og de enkelte rådsmedlemmers præstation mindst en gang om året, med undtagelse af systemisk vigtige betalingssystemer i Eurosystemet.

▼M1

5. Sammensætningen af rådet skal sikre integritet og, med undtagelse af systemisk vigtige betalingssystemer i Eurosystemet, en passende blanding af tekniske kompetencer, viden om og erfaring fra både systemisk vigtige betalingssystemer og det finansielle marked generelt, som muliggør, at rådet kan opfylde sine roller og sit ansvar. Sammensætningen skal yderligere tage hensyn til fordelingen af kompetencer i henhold til national lovgivning. Med undtagelse af systemisk vigtige betalingssystemer i Eurosystemet skal rådet omfatte medlemmer, der ikke indgår i ledelsen, hvor det er tilladt i henhold til national lovgivning, herunder mindst ét uafhængigt rådsmedlem.

▼B

6. Ledelsens rolle, ansvarsfordeling og rapporteringsveje skal være klart defineret. Sammensætningen skal sikre integritet og en passende blanding af tekniske kompetencer, viden om og erfaring fra både systemisk vigtige betalingssystemer og det finansielle marked generelt, og muliggøre, at ledelsen kan opfylde sit ansvar for operatøren af et systemisk vigtigt betalingssystems drift og risikostyring. Ledelsens ansvarsområder omfatter, efter rådets instruktioner, sikring af alle de følgende elementer: a) at operatøren af et systemisk vigtigt betalingssystems aktiviteter er i overensstemmelse med dets målsætninger, strategi og risikotolerance b) at intern kontrol og relaterede procedurer er hensigtsmæssigt udviklet, gennemført og overvåget for at fremme operatøren af det systemisk vigtige betalingssystems målsætninger c) at intern kontrol og relaterede procedurer er underlagt regelmæssig vurdering og tests foretaget af tilstrækkeligt og veluddannet personale inden for risikostyringsfunktioner og intern revision d) aktiv inddragelse i risikokontrolprocessen e) at der allokeres tilstrækkelige ressourcer til det systemisk vigtige betalingssystems risikostyringsrammer.

7. Rådet opretter og overvåger en dokumenteret risikostyringsramme, som skal: a) omfatte operatøren af et systemisk vigtigt betalingssystems risikotolerancepolitik b) fastsætte ansvarsfordelingen i forbindelse med beslutninger, der vedrører risici c) omhandle beslutningstagning i krise- og nødsituationer d) omhandle interne kontrolfunktioner.

▼M1

Rådet skal sikre, at der er tre klare og effektive forsvarsmekanismer (drift, risikostyring og intern revision), som er adskilt fra hinanden, og som har tilstrækkelig bemyndigelse, uafhængighed, ressourcer og adgang til rådet.

▼M1

7a. Afgørelser, der har en betydelig indflydelse på det systemisk vigtige betalingssystems risikoprofil og på de nøgledokumenter vedrørende risiko, der regulerer driften af det systemisk vigtige betalingssystem, kræver rådets godkendelse. Rådet skal som minimum godkende og en gang årligt gennemgå de i artikel 5, stk. 1, omhandlede omfattende rammer for risikostyring, den i henholdsvis artikel 15, stk. 1, og artikel 15, stk. 5, omhandlede ramme for operationel risiko og dermed forbundne forretningskontinuitetsplan, den i henholdsvis artikel 5, stk. 4, og artikel 13, stk. 6, omhandlede plan for genopretning og velordnet afvikling samt kapitalplan, de i henholdsvis artikel 6, stk. 1, og artikel 8, stk. 1, omhandlede rammer for kredit- og likviditetsrisici, den ramme for sikkerhedsstillelse, der regulerer den i artikel 7 omhandlede risikostyring, den i artikel 14, stk. 4, omhandlede investeringsstrategi for det systemisk vigtige betalingssystem og den i artikel 15, stk. 4a, omhandlede ramme til sikring af modstandsdygtighed over for cyberrisici.

▼B

8. Rådet sikrer, at væsentlige afgørelser, der berører det systemisk vigtige betalingssystems tekniske og funktionelle indretning, regler og overordnede strategi, navnlig med henblik på valg af clearings- og afviklingsordning, driftsstruktur, omfang af produkter, der cleares eller afvikles, og anvendelsen af teknologi og procedurer, på behørig vis afspejler de legitime interesser hos det systemisk vigtige betalingssystems relevante interessenter. De relevante interessenter og offentligheden skal, hvor det er hensigtsmæssigt, høres i rimelig tid forud for sådanne afgørelser.

Artikel 5

Rammer for omfattende risikostyring

1. En operatør af et systemisk vigtigt betalingssystem skal oprette og vedligeholde solide risikostyringsrammer for fuldt ud at kunne identificere, måle, overvåge og styre den række af risici, der opstår hos eller bæres af et systemisk vigtigt betalingssystem. Operatøren skal revidere risikostyringsrammerne mindst en gang årligt. Rammerne for risikostyring skal: a) omfatte operatøren af et systemisk vigtigt betalingssystems risikotolerancepolitik og passende risikostyringsredskaber b) fastsætte ansvarsfordelingen i forbindelse med beslutninger, der vedrører risici c) omhandle beslutningstagning i nødsituationer vedrørende et systemisk vigtigt betalingssystem, herunder udviklinger på de finansielle markeder, der måtte kunne have en negativ indvirkning på markedslikviditeten og det finansielle systems stabilitet i alle medlemsstater, der har euroen som valuta, hvor en operatør af et systemisk vigtigt betalingssystem eller en af deltagerne er etableret.

2. En operatør af et systemisk vigtigt betalingssystem skal give deltagerne og, hvor det er relevant, deres kunder incitament til at styre og begrænse de risici, som de udgør over for og bærer fra det systemisk vigtige betalingssystem. Hvad angår deltagerne, skal sådanne incitamenter omfatte en effektiv, proportional og afskrækkende bødeordning eller tabsdelingsordning eller begge.

3. En operatør af et systemisk vigtigt betalingssystem skal mindst én gang årligt revidere de væsentlige risici, som et systemisk vigtigt betalingssystem bærer fra og udgør over for andre enheder, herunder bl.a. finansielle markedsinfrastrukturer, afviklingsbanker, likviditets- og tjenesteudbydere, som følge af deres indbyrdes afhængighed. Operatøren af et systemisk vigtigt betalingssystem skal udvikle risikostyringsredskaber, som er robuste, og som står i et rimeligt forhold til det identificerede risikoniveau.

▼M1

4. En operatør af et systemisk vigtigt betalingssystem skal definere det systemisk vigtige betalingssystems kritiske operationer og tjenester. Operatøren af det systemisk vigtige betalingssystem skal identificere specifikke scenarier, der kan være til hinder for, at systemet kan levere de kritiske operationer og tjenester som en going concern og vurdere effektiviteten af alle de muligheder, der måtte være for retablering og, med undtagelse af systemisk vigtige betalingssystemer i Eurosystemet, en velordnet afvikling. Operatøren skal revidere det systemisk vigtige betalingssystems kritiske operationer og tjenesteydelser mindst en gang årligt. På grundlag af denne vurdering skal operatøren af det systemisk vigtige betalingssystem udarbejde en holdbar plan for retablering af detsystemisk vigtige betalingssystem og, med undtagelse af systemisk vigtige betalingssystemer i Eurosystemet, en velordnet afvikling. Planen for retablering og velordnet afvikling skal bl.a. indeholde et uddybende resumé af de centrale strategier for retablering og velordnet afvikling, en genbekræftelse af det systemisk vigtige betalingssystems kritiske operationer og tjenester samt en beskrivelse af de foranstaltninger, der er nødvendige for at gennemføre nøglestrategierne. En operatør af et systemisk vigtigt betalingssystem skal, hvor det er relevant, give de relevante myndigheder de oplysninger, der måtte være nødvendige for at kunne planlægge en afvikling.

Artikel 6

Kreditrisiko

1. En operatør af et systemisk vigtigt betalingssystem skal oprette en robust ramme til måling, overvågning og styring af sine krediteksponeringer over for sine deltagere og krediteksponeringer blandt deltagerne, som opstår i forbindelse med det systemisk vigtige betalingssystems betalings-, clearings- og afviklingsprocesser.

2. En operatør af et systemisk vigtigt betalingssystem skal identificere alle kilder til kreditrisici. Målingen og overvågningen af krediteksponeringer skal foretages hele dagen ved hjælp af rettidige oplysninger og passende risikostyringsredskaber.

2a. En operatør af et systemisk vigtigt betalingssystem, der driver et udskudt nettoafviklingssystem, skal sikre, at: a) der opstår en finansiel forpligtelse senest på det tidspunkt, hvor en overførselsordre medtages i beregningen af de nettoafviklingspositioner, som hver deltager har adgang til og b) der i overensstemmelse med stk. 3 og 4 er tilstrækkelige ressourcer til at dække de krediteksponeringer, der opstår i forbindelse hermed, senest på det i punkt a) omhandlede tidspunkt.

3. En operatør af et systemisk vigtigt betalingssystem, herunder en operatør, der driver et udskudt nettoafviklingssystem med afviklingsgaranti, som under afviklingen af systemisk vigtige betalingssystemoperationer udsættes for en krediteksponering mod sine deltagere, skal dække sin krediteksponering mod hver enkelt deltager ved hjælp af sikkerhedsstillelse, garantifonde, egenkapital (efter fradrag af det beløb, der er afsat til dækning af den generelle forretningsrisiko) eller andre tilsvarende finansielle midler.

4. En operatør af et systemisk vigtigt betalingssystem, herunder en operatør, der driver et udskudt nettoafviklingssystem uden afviklingsgaranti, men hvor deltagerne er genstand for krediteksponeringer, der opstår i forbindelse med betalings-, clearings- og afviklingsprocesser i det systemisk vigtige betalingssystem, skal have fastsat regler eller indgået kontraktlige aftaler med disse deltagere. Reglerne eller de kontraktlige aftaler skal sikre, at deltagerne tilvejebringer tilstrækkelige ressourcer, som omhandlet i stk. 3, til at kunne dække de krediteksponeringer, der måtte opstå i forbindelse med det systemisk vigtige betalingssystems betalings-, clearings- og afviklingsprocesser i forhold til de to deltagere som, sammen med deres tilknyttede selskaber, har den største aggregerede krediteksponering.

5. En operatør af et systemisk vigtigt betalingssystem skal fastsætte regler og procedurer til imødegåelse af tab, der følger direkte af en eller flere deltageres misligholdelse af deres forpligtelser over for det systemisk vigtige betalingssystem. Disse regler og procedurer skal omhandle fordelingen af potentielt udækkede tab, herunder tilbagebetaling af alle midler, som en operatør af et systemisk vigtigt betalingssystem måtte låne fra likviditetsudbydere. De skal omfatte en operatør af et systemisk vigtigt betalingssystems regler og procedurer for genopbygning af de finansielle ressourcer, som operatøren af et systemisk vigtigt betalingssystem måtte have anvendt i en stresssituation, til det i stk. 3 og 4 fastsatte niveau.

▼B

Artikel 7

Sikkerhedsstillelse

1. En operatør af et systemisk vigtigt betalingssystem må kun acceptere følgende aktiver som sikkerhedsstillelse: a) kontanter og b) aktiver med lave kredit-, likviditets- og markedsrisici, dvs. aktiver, for hvilke operatøren af et systemisk vigtigt betalingssystem på grundlag af en passende intern vurdering kan godtgøre over for den kompetente myndighed, at de opfylder samtlige følgende betingelser: i) de er udstedt af en udsteder med lav kreditrisiko ii) de kan frit overdrages uden nogen retlige begrænsninger eller krav fra tredjeparter iii) de er denomineret i en valuta, for hvilken risikoen styres af operatøren af et systemisk vigtigt betalingssystem iv) de har pålidelige prisoplysninger, som offentliggøres regelmæssigt v) de er ikke på anden måde genstand for en betydelig »wrong way-risiko« vi) de er ikke udstedt af den deltager, der stiller sikkerheden, eller en enhed, der er en del af den samme koncern som den pågældende deltager, undtagen såfremt det drejer sig om en særligt dækket obligation, og kun hvor aktiverne i sikkerhedspuljen er passende adskilt inden for en robust retlig ramme og opfylder de i nr. i) til v) fastsatte krav.

Ved udførelsen af den interne vurdering af nr. i) til vi) skal operatøren af det systemisk vigtige betalingssystem definere, dokumentere og anvende en objektiv metodologi.

2. En operatør af et systemisk vigtigt betalingssystem skal fastsætte og gennemføre politikker og procedurer til overvågning af kreditkvaliteten, markedslikviditeten og prisvolatiliteten for alle aktiver, der er accepteret som sikkerhedsstillelse. En operatør at et systemisk vigtigt betalingssystem skal regelmæssigt og mindst én gang om året overvåge, at dets værdiansættelsespolitikker og -procedurer er tilstrækkelige. En sådan gennemgang skal også udføres, hvis der opstår en væsentlig ændring, som påvirker risikoeksponeringen for det systemisk vigtige betalingssystem. En operatør af et systemisk vigtigt betalingssystem skal værdiansætte sine sikkerheder til markedsværdi mindst én gang dagligt.

3. En operatør af et systemisk vigtigt betalingssystem skal oprette stabile og konservative haircuts og skal mindst én gang om året teste disse og tage højde for stressede markedsvilkår. Haircutprocedurerne skal mindst én gang om året valideres af personale, der ikke har oprettet og anvendt haircutprocedurerne.

4. En operatør af et systemisk vigtigt betalingssystem skal træffe foranstaltninger til at undgå koncentrerede beholdninger af visse aktiver, hvor dette væsentligt vil forringe muligheden for at realisere sådanne aktiver hurtigt uden betydelige negative indvirkninger på prisen.

5. En operatør af et systemisk vigtigt betalingssystem, som accepterer grænseoverskridende sikkerhedsstillelse, skal identificere og begrænse de risici, der er knyttet til anvendelsen heraf, og sikre, at den grænseoverskridende sikkerhedsstillelse kan anvendes rettidigt.

6. En operatør af et systemisk vigtigt betalingssystem skal anvende et effektivt og operationelt fleksibelt sikkerhedsstyringssystem.

7. Stk. 1 gælder ikke for systemisk vigtige betalingssystemer i Eurosystemet.

▼M1

Artikel 8

Likviditetsrisiko

1. En operatør af et systemisk vigtigt betalingssystem skal fastsætte omfattende rammer til styring af de likviditetsrisici, som deltagerne i det systemisk vigtige betalingssystem, afviklingsbanker, nostroagenter, depotbanker, likviditetsudbydere, og andre relevante enheder udgør. Operatøren af det systemisk vigtige betalingssystem skal sikre, at deltagerne har passende værktøjer til effektiv styring af deres likviditet og skal overvåge og muliggøre en jævn strøm af likviditet i systemet.

2. En operatør af et systemisk vigtigt betalingssystem skal oprette operationelle og analytiske redskaber, som gør det muligt løbende og rettidigt at identificere, måle og overvåge afviklings- og finansieringsstrømme, herunder anvendelsen af intradag-likviditet.

2a. En operatør af et systemisk vigtigt betalingssystem, der driver et udskudt nettoafviklingssystem, skal sikre, at a) der opstår en finansiel forpligtelse senest på det tidspunkt, hvor en overførselsordre medtages i beregningen af de nettoafviklingspositioner, som hver deltager har adgang til og b) der holdes tilstrækkelige ressourcer i overensstemmelse med stk. 3 til 6 senest på det i punkt a) omhandlede tidspunkt.

3. En operatør af et systemisk vigtigt betalingssystem skal fra det tidspunkt, hvor den finansielle forpligtelse opstår, holde, eller sikre at deltagerne til enhver tid holder, tilstrækkelige likvide midler i alle de valutaer, hvori denne opererer, til at kunne afvikle finansielle forpligtelser samme dag i en lang række potentielle stressscenarier. Alt efter omstændighederne skal dette inkludere intradag-afvikling eller afvikling over flere dage. Stressscenarierne skal omfatte a) misligholdelse under ekstreme, men plausible markedsvilkår, hos den deltager, som sammen med sine tilknyttede selskaber har den største aggregerede finansielle forpligtelse og b) andre scenarier i overensstemmelse med stk. 11.

4. En operatør af et systemisk vigtigt betalingssystem, der afvikler ensidige betalinger i euro, skal holde, eller sikre at deltagerne holder, tilstrækkelige likvide midler i overensstemmelse med stk. 3 til at kunne afvikle de finansielle forpligtelser rettidigt i tilfælde af misligholdelse hos en deltager, som sammen med sine tilknyttede selskaber har den største aggregerede finansielle forpligtelse som fastsat i stk. 3, litra a), på en af de følgende måder: a) i kontanter med Eurosystemet eller b) i belånbar sikkerhed som defineret i rammerne for sikkerhedsstillelse for Eurosystemet fastlagt i Den Europæiske Centralbanks retningslinje (EU) 2015/510 (ECB/2014/60) ( 5 ) og Den Europæiske Centralbanks retningslinje ECB/2014/31 ( 6 ), såfremt operatøren af det systemisk vigtige betalingssystem kan dokumentere, at den pågældende sikkerhed er lettilgængelig og kan konverteres til kontanter samme dag gennem forud indgåede og særdeles pålidelige finansieringsaftaler, herunder under stressede markedsvilkår.

5. En operatør af et systemisk vigtigt betalingssystem, som afvikler ensidige betalinger i euro, skal holde, eller sikre at deltagerne holder, yderligere likvide midler i overensstemmelse med stk. 3, litra b), på de måder, der er omhandlet i stk. 4, eller hos en kreditværdig forretningsbank i et eller flere af de følgende instrumenter: a) ved aftale bekræftede kreditlinjer b) ved aftale bekræftede valutaswaps c) ved aftale bekræftede genkøbsforretninger d) aktiver, som opfylder kravene i artikel 7, stk. 1, der holdes af en depositar e) investeringer.

Alle disse instrumenter skal kunne konverteres til kontanter inden for en tidsramme, der gør det muligt at foretage afvikling samme dag. Operatøren af det systemisk vigtige betalingssystem skal navnlig kunne dokumentere, at ikke-kontante instrumenter er lettilgængelige og kan konverteres til kontanter samme dag gennem forud indgåede og særdeles pålidelige finansieringsaftaler, herunder under stressede markedsvilkår.

Operatøren af det systemisk vigtige betalingssystem skal, på basis af en passende intern vurdering, kunne dokumentere over for den kompetente myndighed, at forretningsbanken er kreditværdig.

6. En operatør af et systemisk vigtigt betalingssystem, der afvikler tosidige eller ensidige betalinger i andre valutaer end euro, skal holde eller sikre, at deltagere holder, tilstrækkelige likvide midler i overensstemmelse med stk. 3 på de måder, der er omhandlet i stk. 5.

7. Hvor en operatør af et systemisk vigtigt betalingssystem supplerer midlerne i stk. 3 med andre aktiver, skal disse aktiver med sandsynlighed være omsættelige eller kunne godkendes som sikkerhed (for f.eks. kreditlinjer, swaps eller genkøbsforretninger) på ad hoc-basis i forbindelse med en misligholdelse, selv hvis dette ikke kan arrangeres pålideligt forud eller garanteres under ekstreme, men plausible markedsvilkår. Hvis en deltager supplerer midlerne i stk. 3 med andre aktiver, skal operatøren af det systemisk vigtige betalingssystem sikre, at disse andre aktiver opfylder de krav, der er fastlagt i første sætning i dette stykke. Aktiver anses for at være omsættelige eller at kunne godkendes som sikkerhed, hvis operatøren af det systemisk vigtige betalingssystem har taget højde for den relevante centralbanks regler og praksis vedrørende belånbarheden af sikkerhed.

8. En operatør af et systemisk vigtigt betalingssystem må ikke gå ud fra, at centralbankkredit vil være tilgængelig i nødsituationer.

9. En operatør af et systemisk vigtigt betalingssystem skal gennemføre en due diligence-undersøgelse for at verificere, at den enkelte udbyder af likvide midler til det systemisk vigtige betalingssystem i henhold til stk. 3: a) har tilstrækkelige og ajourførte informationer til at forstå og forvalte de likviditetsrisici, der er forbundet med tilvejebringelsen af kontanter eller aktiver, og b) har kapacitet til at tilvejebringe de krævede kontanter eller aktiver. Operatøren af det systemisk vigtige betalingssystem skal mindst én gang årligt kontrollere, at denne overholder sin forpligtelse til at gennemføre due diligence-undersøgelser. Kun de enheder, der har adgang til kredit hos udstedercentralbanken, kan godkendes som likviditetsudbydere. Operatøren af det systemisk vigtige betalingssystem skal regelmæssigt teste det systemisk vigtige betalingssystems procedurer for vurdering af dets likvide ressourcer.

10. En operatør af et systemisk vigtigt betalingssystem med adgang til centralbankkonti, betalingstjenester eller værdipapirtjenester, skal anvende disse tjenester, hvor det er hensigtsmæssigt.

11. En operatør af et systemisk vigtigt betalingssystem skal ved hjælp af strenge stresstests fastslå, hvor mange kontanter, der er nødvendige for, og regelmæssigt teste, om de likvide ressourcer er tilstrækkelige til, at opfylde kravene i stk. 3 og 4. Under gennemførelsen af stresstests skal operatøren af det systemisk vigtige betalingssystem tage hensyn til en lang række relevante scenarier, herunder en eller flere deltageres misligholdelse på den samme dag og på to eller flere på hinanden følgende dage.

Sådanne scenarier skal også tage højde for udformningen og driften af det systemisk vigtige betalingssystem, og alle enheder, der kan udgøre væsentlige likviditetsrisici for det systemisk vigtige betalingssystem, herunder bl.a. afviklingsbanker, nostroagenter, depotbanker, likviditetsudbydere og tilknyttede finansielle markedsinfrastrukturer, skal undersøges. Hvor det er hensigtsmæssigt, skal scenarierne dække en periode på flere dage.

12. En operatør af et systemisk vigtigt betalingssystem skal dokumentere sine bevæggrunde for at holde, samt have passende ledelsesordninger for, de kontanter og andre aktiver, som holdes af denne eller deltagerne. Operatøren skal fastsætte klare procedurer for rapportering af resultaterne af de foretagne stresstests til rådet og skal på grundlag af disse resultater vurdere tilstrækkeligheden af og foretage tilpasninger af sin ramme for likviditetsrisikostyring.

13. En operatør af et systemisk vigtigt betalingssystem skal fastsætte klare regler og procedurer, der gør det muligt for det systemisk vigtige betalingssystem at effektuere afvikling samme dag, og hvor det er hensigtsmæssigt, rettidig intradag-afvikling og afvikling over flere dage af finansielle forpligtelser som følge af en eller flere deltageres misligholdelse. Disse regler og procedurer skal: a) imødegå uforudsete og potentielt uafdækkede likviditetsmangler b) tilsigte at undgå tilbageførsel, tilbagekaldelse eller forsinkelse af finansielle forpligtelser afviklet samme dag c) angive, hvordan kontanter og andre aktiver, der anvendes af operatøren af et systemisk vigtigt betalingssystem i stresssituationer, vil kunne genopbygges i den udstrækning det er påkrævet i henhold til stk. 3 til 5.

▼B

Artikel 9

Endelig afvikling

En operatør af et systemisk vigtigt betalingssystem skal fastsætte regler og procedurer, der gør det muligt at foretage endelig afvikling senest ved udgangen af den planlagte afviklingsdato.

Artikel 10

Afvikling i penge

▼M1

1. En operatør af et systemisk vigtigt betalingssystem, der afvikler ensidige betalinger i euro, skal sikre, at den endelige afvikling foretages i centralbankpenge. En operatør af et systemisk vigtigt betalingssystem, der afvikler betalinger for andre systemisk vigtige betalingssystemer, skal træffe alle foranstaltninger for at sikre, at sådanne andre systemisk vigtige betalingssystemer kan foretage afvikling, selv i nødsituationer.

▼B

2. En operatør af et systemisk vigtigt betalingssystem, der afvikler tosidige betalinger eller ensidige betalinger i andre valutaer end euro, skal sikre, at den endelige afvikling foretages i centralbankpenge, hvor det er hensigtsmæssigt og muligt.

3. Anvendes der ikke centralbankpenge, skal operatøren af det systemisk vigtige betalingssystem sikre, at afviklingen i penge foretages med et afviklingsaktiv med kun ringe eller ingen kredit- og likviditetsrisiko.

4. Hvis afviklingen foretages som kontantafvikling via forretningsbanker, skal operatøren af det systemisk vigtige betalingssystem overvåge, forvalte og begrænse de kredit- og likviditetsrisici, der måtte opstå fra de afviklende forretningsbanker. Operatøren af det systemisk vigtige betalingssystem skal navnlig fastsætte og overvåge overholdelsen af strenge kriterier for sine afviklingsbanker, der bl.a. tager højde for deres regulering og tilsyn, kreditværdighed, kapitalisering, adgang til likviditet og operationelle pålidelighed. Operatøren af det systemisk vigtige betalingssystem skal også overvåge og forvalte koncentrationen af kredit- og likviditetseksponeringer over for det systemisk vigtige betalingssystems afviklende forretningsbanker.

5. Hvis en operatør af et systemisk vigtigt betalingssystem foretager afvikling i penge i sine egne bøger, skal denne minimere og strengt kontrollere sine kredit- og likviditetsrisici.

6. Hvis der foretages kontantafvikling via forretningsbanker, skal følgende fremgå klart af operatøren af det systemisk vigtige betalingssystems retlige aftaler med enhver afviklende forretningsbank: a) hvornår der forventes at ske overførsel i individuelle afviklingsbankers bøger b) at overførslerne er endelige, når de foretages c) at de modtagne midler skal kunne overføres så hurtigt som muligt, senest ved dagens afslutning.

Artikel 11

Betaling mod betaling

En operatør af et systemisk vigtigt betalingssystem, der anvender en betaling mod betaling-mekanisme, skal eliminere hovedrisikoen ved at sikre, at den endelige afvikling af en forpligtelse kun sker på den betingelse, at den tilknyttede forpligtelse også afvikles endeligt. Denne regel skal overholdes, uanset om afviklingen sker på brutto- eller nettobasis, og når endelig afregning sker.

Artikel 12

Regler og procedurer vedrørende deltageres misligholdelse

1. En operatør af et systemisk vigtigt betalingssystem skal i det systemisk vigtige betalingssystems regler og procedurer definere betydningen af en deltagers misligholdelse, hvilket som minimum skal omfatte det tilfælde, at en deltager ikke er i stand til at opfylde sine finansielle forpligtelser når de forfalder, som følge af bl.a. operationelle grunde, aftalebrud, eller at der er indledt insolvensbehandling af den pågældende deltager. En operatør af et systemisk vigtigt betalingssystem skal skelne mellem automatisk konstatering af misligholdelse og misligholdelse, der beror på et skøn. I tilfælde af misligholdelse, der beror på et skøn, skal operatøren af et systemisk vigtigt betalingssystem specificere, hvilken enhed der skal udføre dette skøn. Operatøren skal revidere denne definition mindst én gang om året.

2. En operatør af et systemisk vigtigt betalingssystem skal have regler og procedurer for misligholdelse, der gør det muligt for denne fortsat at opfylde sine forpligtelser i tilfælde af en deltagers misligholdelse, som omfatter genopbygning af ressourcerne efter en misligholdelse. Disse regler og procedurer skal som minimum definere følgende punkter: a) de foranstaltninger, som en operatør af et systemisk vigtigt betalingssystem kan træffe i tilfælde af misligholdelse b) hvorvidt disse foranstaltninger træffes automatisk, eller om de beror på et skøn, og hvilke midler der anvendes til udøvelse af dette skøn c) potentielle ændringer i en operatør af et systemisk vigtigt betalingssystems normale afviklingspraksis for at sikre rettidig afvikling d) styringen af betalinger på forskellige stadier i behandlingen e) foranstaltningernes sandsynlige rækkefølge f) de relevante parters rolle, forpligtelser og ansvar, herunder ikke-misligholdende deltagere g) andre mekanismer, der kan aktiveres for at begrænse virkningen af en misligholdelse.

3. En operatør af et systemisk vigtigt betalingssystem skal være forberedt på at gennemføre sine regler og procedurer for misligholdelse, herunder alle passende skønsmæssige procedurer som dens regler tillader. En operatør af et systemisk vigtigt betalingssystem skal bl.a. sikre, at: a) den har driftsmæssig kapacitet, herunder tilstrækkeligt og veluddannet personale, til rettidigt at gennemføre procedurerne i stk. 2, og b) det systemiske vigtige betalingssystems regler og procedurer omfatter dokumentation, oplysninger og kommunikationsbehov, og koordinering, hvis flere end én finansiel markedsinfrastruktur eller myndighed er inddraget.

4. En operatør af et systemisk vigtigt betalingssystem skal offentliggøre de vigtigste aspekter af reglerne og procedurerne i stk. 2, herunder som minimum følgende: a) de omstændigheder, hvorunder der skal handles b) hvem, der udfører disse handlinger c) omfanget af de handlinger, der skal udføres d) mekanismerne til håndtering af en operatør af et systemisk vigtigt betalingssystems forpligtelser over for ikke-misligholdende deltagere.

5. En operatør af et systemisk vigtigt betalingssystem skal teste og gennemgå det systemisk vigtige betalingssystems regler og procedurer i stk. 2 mindst én gang årligt eller efter alle væsentlige ændringer af det systemisk vigtige betalingssystem, der har en indvirkning på disse regler og procedurer. En operatør af et systemisk vigtigt betalingssystem skal inddrage det systemisk vigtige betalingssystems deltagere og de relevante interessenter i disse tests og denne gennemgang.

▼M1

Artikel 13

Generel forretningsmæssig risiko

1. En operatør af et systemisk vigtigt betalingssystem skal oprette robuste styrings- og kontrolsystemer til identifikation, overvågning og styring af de generelle forretningsmæssige risici, herunder tab som følge af mangelfuld udførelse af forretningsstrategier, negative pengestrømme og uforholdsmæssigt store driftsudgifter.

2. En operatør af et systemisk vigtigt betalingssystem skal opretholde en plan for en holdbar genopretning og, med undtagelse af systemisk vigtige betalingssystemer i Eurosystemet, velordnet afvikling som krævet i henhold til artikel 5, stk. 4.

3. En operatør af et systemisk vigtigt betalingssystem skal på baggrund af sin generelle forretningsmæssige risikoprofil og den tid, der kræves til at retablere eller sikre en velordnet afvikling af dennes kritiske operationer og tjenester, fastsætte, hvor stor en aktivværdi der kræves for at gennemføre den i stk. 2 omhandlede plan. Dette beløb må ikke være på mindre end det, der udgør seks måneders løbende driftsudgifter.

4. Til dækning af det i stk. 3 omhandlede beløb skal en operatør af et systemisk vigtigt betalingssystem have likvide nettoaktiver, der er finansieret ved egenkapital, f.eks. stamaktier, reserver, eller andre overførte overskud, således at operatøren kan fortsætte operationerne og tjenesterne som en going concern. Disse aktiver kommer i tillæg til de ressourcer, der skal holdes til dækning af misligholdelse hos deltagere eller andre risici i henhold til artikel 6 og 8. Egenkapital, der holdes i henhold til internationale risikobaserede kapitalstandarder, kan omfattes for at undgå dobbelte kapitalkrav.

5. Aktiver, som omhandlet i stk. 4, der holdes til dækning af generelle forretningsmæssige risici, skal være tilstrækkeligt likvide og af så høj likviditet, at de kan være tilgængelige i rette tid, og skal holdes adskilt fra operatøren af det systemisk vigtige betalingssystems aktiver, der anvendes til de daglige operationer. Operatøren af det systemisk vigtige betalingssystem skal kunne realisere aktiver, der holdes til dækning af generelle forretningsmæssige risici, med en minimal, om nogen, negativ indvirkning på prisen, for at gøre det muligt for operatøren at fortsætte sine operationer og tjenester som en going concern, hvis denne pådrager sig generelle forretningsmæssige tab.

6. En operatør af et systemisk vigtigt betalingssystem skal fastlægge en holdbar plan for tilvejebringelse af yderligere kapital, hvis egenkapitalen nærmer sig eller falder til under det i stk. 3 omhandlede beløb.

7. Stk. 3 til 6 finder ikke anvendelse på systemisk vigtige betalingssystemer i Eurosystemet.

▼B

Artikel 14

Depot- og investeringsrisici

1. En operatør af et systemisk vigtigt betalingssystem opbevarer sine egne og sine deltageres aktiver hos enheder, der bliver overvåget og reguleret (herefter »depotforvaltere«), og som har regnskabspraksisser, opbevaringsprocedurer og interne kontroller, som beskytter disse aktiver fuldt ud mod risiko for tab i tilfælde af depotforvalterens eller underdepotforvalterens insolvens, uagtsomhed, svig, dårlige forvaltning eller mangelfulde registrering.

2. En operatør af et systemisk vigtigt betalingssystem skal have rettidig adgang til sine og deltagernes aktiver.

3. En operatør af et systemisk vigtigt betalingssystem skal evaluere og forstå sine eksponeringer over for sine depotbanker, samt tage højde for det fulde omfang af sine forhold med hver af disse.

4. En operatør af et systemisk vigtigt betalingssystem skal fastlægge en investeringsstrategi, som skal være konsistent med den overordnede risikostyringsstrategi og offentliggøres fuldt ud til deltagerne. Operatøren skal revidere investeringsstrategien mindst én gang om året.

5. Investeringer foretaget af en operatør af et systemisk vigtigt betalingssystem i henhold til dennes investeringsstrategi skal sikres ved eller indeholde krav på skyldnere af høj kvalitet. Operatøren af et systemisk vigtigt betalingssystem skal definere kriterierne for skyldnere af høj kvalitet. Investeringerne skal foretages i instrumenter med minimale kredit-, markeds- og likviditetsrisici.

6. Stk. 3 til 5 finder ikke anvendelse på systemisk vigtige betalingssystemer i Eurosystemet.

Artikel 15

Operationel risiko

1. En operatør af et systemisk vigtigt betalingssystem skal fastsætte robuste rammer, der indeholder passende systemer, politikker, procedurer og kontroller til at identificere, overvåge og styre operationelle risici.

▼M1

1a. En operatør af et systemisk vigtigt betalingssystem skal regelmæssigt og efter betydelige ændringer gennemgå, revidere og teste systemerne samt de driftsmæssige politikker, procedurer og kontrolforanstaltninger.

▼B

2. En operatør af et systemisk vigtigt betalingssystem skal fastsætte målsætninger for tjenesteniveauer og operationel pålidelighed samt politikker udformet til at nå disse målsætninger. Operatøren skal revidere målsætningerne og politikkerne mindst én gang om året.

3. En operatør af et systemisk vigtigt betalingssystem skal sikre, at et systemisk vigtigt betalingssystem til enhver tid har en skalerbar kapacitet til at håndtere et øget betalingsvolumen som følge af stresssituationer, og at denne kan opnå sine målsætninger for tjenesteniveauet.

4. En operatør af et systemisk vigtigt betalingssystem skal fastsætte omfattende politikker for fysisk sikkerhed og informationssikkerhed, der tilstrækkeligt identificerer, vurderer og styrer alle potentielle sårbare elementer og trusler. Operatøren skal revidere politikkerne mindst én gang om året.

▼M1

4a. En operatør af et systemisk vigtigt betalingssystem skal etablere en effektiv ramme til sikring af modstandsdygtighed over for cyberrisici med passende ledelsesmæssige foranstaltninger til styring af cyberrisici. Operatøren af det systemisk vigtige betalingssystem skal identificere sine kritiske operationer og støtteaktiver og have passende foranstaltninger for at kunne beskytte disse mod, og for at kunne afsløre, reagere på og retablere disse ved cyberangreb. Disse foranstaltninger skal testes regelmæssigt. Operatøren af det systemisk vigtige betalingssystem skal sikre, at denne har et godt overblik over trusler fra cyberspace. Operatøren af det systemisk vigtige betalingssystem skal sikre, at denne indgår i en løbende proces med læring og udvikling for at gøre det muligt at tilpasse sin ramme til sikring af modstandsdygtighed over for cyberrisici til den dynamiske udvikling i disse, på en rettidig måde, når som helst det måtte være nødvendigt.

▼B

5. En operatør af et systemisk vigtigt betalingssystem skal fastlægge en forretningskontinuitetsplan til imødegåelse af situationer, der udgør en væsentlig risiko for forstyrrelser i det systemisk vigtige betalingssystems operationer. Denne plan skal omfatte anvendelsen af et sekundært afviklingssted og skal udformes for at sikre, at kritiske informationsteknologisystemer kan genoptage operationer senest to timer efter de pågældende situationer er indtruffet. Planen skal udformes således, at det systemisk vigtige betalingssystem altid er i stand til at afvikle alle betalinger, der forfalder ved udgangen af den forretningsdag, hvor forstyrrelsen er indtrådt. Operatøren af det systemisk vigtige betalingssystem skal teste planen og revidere den mindst én gang om året.

6. En operatør af et systemisk vigtigt betalingssystem skal identificere kritiske deltagere, baseret navnlig på betalingsvolumen og -værdi og disses potentielle virkning på andre deltagere og på det systemisk vigtige betalingssystem som helhed, i tilfælde af at deltagerne oplever et væsentligt operationelt problem.

7. En operatør af et systemisk vigtigt betalingssystem skal identificere, overvåge og styre de risici, som kritiske deltagere, andre finansielle markedsinfrastrukturer, samt tjeneste- og serviceudbydere kan udgøre for det systemisk vigtige betalingssystems operationer.

▼M1

Artikel 16

Kriterier for adgang og deltagelse

1. En operatør af et systemisk vigtigt betalingssystem skal fastsætte og offentliggøre ikke-diskriminerende adgangs- og deltagelseskriterier for det systemisk vigtige betalingssystems tjenester for direkte, og hvor det er relevant, indirekte deltagere, og for andre finansielle markedsinfrastrukturer. Operatøren skal revidere kriterierne mindst én gang årligt.

2. Adgangs- og deltagelseskriterierne i stk. 1 skal være begrundede i sikkerheden og effektiviteten af det systemisk vigtige betalingssystem og det marked, som det servicerer, og skal være skræddersyede til samt være i overensstemmelse med de specifikke risici for det systemisk vigtige betalingssystem. For at opfylde proportionalitetsprincippet skal en operatør af et systemisk vigtigt betalingssystem fastsætte krav, der begrænser adgangen mindst muligt. Hvis en operatør af et systemisk vigtigt betalingssystem nægter en enhed adgang, skal denne give en skriftlig begrundelse herfor baseret på en omfattende risikoanalyse.

3. En operatør af et systemisk vigtigt betalingssystem skal løbende overvåge, at deltagerne opfylder adgangs- og deltagelseskriterierne for det systemisk vigtige betalingssystem. Operatøren skal fastsætte ikke-diskriminerende procedurer, der gør det muligt at suspendere og ophæve en deltagers ret til deltagelse, hvis deltageren ikke opfylder kriterierne, og skal offentliggøre relevante vigtige aspekter af disse procedurer. Operatøren skal revidere kriterierne mindst én gang årligt.

▼B

Artikel 17

Ordninger for trinvis deltagelse

▼M1

1. Med henblik på risikostyring skal en operatør af et systemisk vigtigt betalingssystem sikre, at det systemisk vigtige betalingssystems regler, procedurer og kontraktlige ordninger gør det muligt at indsamle oplysninger om indirekte deltagelse for at identificere, overvåge og styre alle væsentlige risici for det systemisk vigtige betalingssystem, der opstår ved deltagelsen. Disse oplysninger skal som minimum omfatte: a) de aktiviteter, som direkte deltagere udfører på egne vegne og på vegne af indirekte deltagere i forhold til aktiviteterne på systemplan b) antallet af indirekte deltagere, der afvikler gennem individuelle direkte deltagere c) volumen og værdien af betalinger i det systemisk vigtige betalingssystem, der hidrører fra den enkelte indirekte deltager d) volumen og værdien af betalinger som omhandlet i litra c) i forhold til volumen og værdier for den direkte deltager, igennem hvilken den indirekte deltager har adgang til det systemisk vigtige betalingssystem.

2. En operatør af et systemisk vigtigt betalingssystem skal identificere væsentlige indbyrdes afhængigheder mellem direkte og indirekte deltagere, der måtte kunne påvirke det systemisk vigtige betalingssystem under hensyntagen til de i stk. 1 omhandlede oplysninger.

▼B

3. En operatør af et systemisk vigtigt betalingssystem skal identificere de indirekte deltagere, der udgør en væsentlig risiko for det systemisk vigtige betalingssystem og de direkte deltagere, igennem hvilke de har adgang til det systemisk vigtige betalingssystem, med henblik på at styre disse risici.

4. En operatør af et systemisk vigtigt betalingssystem skal revidere risiciene, der opstår fra ordninger for trinvis deltagelse, mindst én gang om året. Operatøren skal foretage risikobegrænsende handlinger, hvis det er nødvendigt, for at sikre at risiciene styres ordentligt.

Artikel 18

Effektivitet og virkning

1. En operatør af et systemisk vigtigt betalingssystem skal have en proces til identifikation og dækning af markedsbehovet for de markeder, som det systemisk vigtige betalingssystem servicerer, navnlig vedrørende: a) valg af clearings- og afviklingsordning b) driftsstruktur c) omfanget af produkter, der cleares og afvikles d) valg af teknologi og procedurer.

2. En operatør af et systemisk vigtigt betalingssystem skal have klart definerede mål og målsætninger, som kan måles og er realistiske, f.eks. med hensyn til mindstemålet for tjenesteydelser, forventninger til risikostyring og forretningsprioriteter.

3. En operatør af et systemisk vigtigt betalingssystem skal have oprettet mekanismer for en regelmæssig revidering, mindst én gang om året, af kravene i stk. 1 og 2.

Artikel 19

Procedurer og standarder for kommunikation

En operatør af et systemisk vigtigt betalingssystem skal anvende eller tilgodese relevante internationalt godkendte procedurer og standarder for kommunikation for at fremme den effektive betaling, clearing, afvikling og registrering.

Artikel 20

Offentliggørelse af regler, nøgleprocedurer og markedsdata

1. En operatør af et systemisk vigtigt betalingssystem skal vedtage klare og omfattende regler og procedurer, der offentliggøres fuldt ud til deltagerne. Relevante regler og nøgleprocedurer skal også offentliggøres.

2. En operatør af et systemisk vigtigt betalingssystem skal offentliggøre klare beskrivelser for systemets design og operationer, samt operatøren af et systemisk vigtigt betalingssystems og deltagernes rettigheder og forpligtelser, således at deltagerne kan vurdere de risici, de vil kunne påtage sig ved at deltage i det systemisk vigtige betalingssystem.

3. En operatør af et systemisk vigtigt betalingssystem skal stå for den nødvendige og passende dokumentation og uddannelse for at fremme deltagernes forståelse af det systemisk vigtige betalingssystems regler og procedurer, samt de risici, de står over for ved at deltage i det systemisk vigtige betalingssystem.

4. En operatør af et systemisk vigtigt betalingssystem skal offentliggøre det systemisk vigtige betalingssystems gebyrer for de individuelle tjenester, som tilbydes, samt dennes rabatpolitikker. Operatøren af det systemisk vigtige betalingssystem skal tilvejebringe klare beskrivelser af de prisfastsatte tjenester til brug i sammenligningsøjemed.

5. En operatør af et systemisk vigtigt betalingssystem skal udfærdige og offentliggøre svar vedrørende CPSS-ISOCO's rammer for offentliggørelse for finansielle markedsinfrastrukturer (Disclosure framework for financial market infrastructures). Operatøren skal opdatere sine svar ved væsentlige system- eller miljøændringer, og mindst hvert andet år. En operatør af et systemisk vigtigt betalingssystem skal også som minimum offentliggøre grundlæggende data om transaktionsvolumen og -værdier.

▼M1

Artikel 21

Kompetente myndigheders beføjelser

1. En kompetent myndighed har beføjelse til: a) på ethvert tidspunkt at indhente alle de oplysninger og dokumenter fra en operatør af et systemisk vigtigt betalingssystem, som måtte være nødvendige for at vurdere, at kravene i denne forordning er overholdt, eller at fremme betalingssystemers smidige funktion på systemisk niveau. Operatøren af det systemisk vigtige betalingssystem skal indberette de relevante oplysninger til den kompetente myndighed uden ugrundet ophold b) at kræve, at en operatør af et systemisk vigtigt betalingssystem udpeger en uafhængig ekspert, som skal foretage en undersøgelse eller uafhængig gennemgang af driften af det systemisk vigtige betalingssystem. Den kompetente myndighed kan pålægge krav med hensyn til den type ekspert, der skal udpeges, samt indholdet og omfanget af den rapport, der skal aflægges, behandlingen af rapporten, herunder videregivelse og offentliggørelse af visse elementer, samt det tidsmæssige forløb for udarbejdelsen af rapporten. Operatøren af det systemisk vigtige betalingssystem skal informere den kompetente myndighed om, hvorledes de pålagte krav er blevet opfyldt c) at foretage inspektioner på stedet eller uddelegere opgaven med at foretage inspektioner på stedet. I det omfang det er nødvendigt for at udføre en inspektion korrekt og effektivt, kan den kompetente myndighed foretage den uden forudgående varsel.

▼M2

2. ECB vedtager en afgørelse om proceduren og betingelserne for at udøve de i stk. 1 omhandlede beføjelser. Det skal klart fremgå af afgørelsen, hvordan disse beføjelser skal udøves, og hvilke proceduremæssige aspekter der skal overholdes, hvis den kompetente myndighed er både ECB og en national centralbank i henhold til artikel 2, stk. 5, litra b), nr. ii).

▼M1

Artikel 21a

Organisering af overvågningsopgaver

En kompetent myndighed kan udføre kontinuerlige og/eller ad hoc-overvågningsopgaver for at vurdere en operatør af et systemisk vigtigt betalingssystems opfyldelse af kravene fastsat i artikel 3 til 21 eller for at fremme betalingssystemers smidige funktion på systemisk niveau.

Artikel 21b

Fortrolighed

Oplysninger, som deles med den kompetente myndighed af en operatør af et systemisk vigtigt betalingssystem på et fortroligt grundlag, kan deles inden for Det Europæiske System af Centralbanker (ESCB). Sådanne oplysninger behandles fortroligt af ESCB's medlemmer i overensstemmelse med tavshedspligten fastsat i artikel 37.1, i ESCB-statutten.

▼M1

Artikel 22

Korrigerende foranstaltninger

1. Hvis en operatør af et systemisk vigtigt betalingssystem ikke har overholdt denne forordning, eller hvis der er rimelige grunde til at nære mistanke om, at en operatør af et systemisk vigtigt betalingssystem ikke har overholdt denne forordning, skal den kompetente myndighed: a) underrette operatøren af det systemisk vigtige betalingssystem skriftligt om arten af den manglende overholdelse eller mistanke om manglende overholdelse og b) give operatøren af det systemisk vigtige betalingssystem mulighed for at blive hørt og afgive forklaring.

2. Under hensyntagen til de oplysninger, som operatøren af det systemisk vigtige betalingssystem tilvejebringer, kan den kompetente myndighed pålægge operatøren af det systemisk vigtige betalingssystem korrigerende foranstaltninger for at afhjælpe den manglende opfyldelse og/eller undgå en gentagelse deraf.

3. Den kompetente myndighed kan pålægge de korrigerende foranstaltninger med det samme, hvis den mener, at den manglende opfyldelse er alvorlig nok til, at øjeblikkelig handling er påkrævet. Den kompetente myndighed skal begrunde sin afgørelse.

4. En anden kompetent myndighed end ECB skal uden ugrundet ophold underrette ECB om sin hensigt om at pålægge en operatør af et systemisk vigtigt betalingssystem korrigerende foranstaltninger.

5. Korrigerende foranstaltninger kan pålægges uafhængigt af eller parallelt med sanktioner, der pålægges i henhold til Rådets forordning (EF) nr. 2532/98 ( 7 ).

▼M2

6. ECB vedtager en afgørelse om den procedure, der skal følges ved pålæggelse af korrigerende foranstaltninger. Det skal klart fremgå af afgørelsen, hvordan denne procedure skal overholdes, hvis den kompetente myndighed er både ECB og en national centralbank i henhold til artikel 2, stk. 5, litra b), nr. ii).

▼M1

Artikel 23

Sanktioner

Ved overtrædelse af denne forordning kan ECB pålægge sanktioner. Sådanne sanktioner skal være i overensstemmelse med forordning (EF) nr. 2532/98 og Den Europæiske Centralbanks forordning (EF) nr. 2157/99 (ECB/1999/4) ( 8 ). ECB vedtager en afgørelse om metoden til beregning af sanktionernes størrelse.

Artikel 24

Gennemgang

Styrelsesrådet gennemgår forordningens generelle anvendelse senest to år efter datoen for dens ikrafttrædelse og derefter hvert tredje år og vurderer, hvorvidt den bør ændres.

▼B

Artikel 25

Endelige bestemmelser

1. Denne forordning træder i kraft på tyvendedagen efter dagen for dens offentliggørelse i Den Europæiske Unions Tidende .

2. Operatører af systemisk vigtige betalingssystemer har ét år fra den dato, hvorpå de er blevet underrettet om Styrelsesrådets afgørelse i overensstemmelse med artikel 1, stk. 2, til at opfylde kravene i denne forordning.

3. Denne forordning er bindende i alle enkeltheder og gælder umiddelbart i medlemsstaterne i overensstemmelse med traktaterne.